Page:Martha Spreull by Zachary Fleming.pdf/45

Rh new anes wi’ bonnie big lands o’ booses planted i’ their place. It wis just like ane o’ thae transformation picturs ye see i’ the pantymine. Everything lookit sae clean and airy-like, that it wisna like the same place ava. I mind when I lived in George Street, whenever I becam’ discontented wi’ mysel’ or my hoose I just took a walk doon the High Street and back by Bell’s Wynd. It wis a grand cure, for I aye saw sae muckle dirt and misery there that I generally cam’ hame thankfu’ and happy; noo, the place wud maist mak’ folk discontented wi’ the Westen’. My heart warmed to the auld College as I gaed by; but to hear the skirl o’ the railway whistle, and the puff-puffin’ o’ the trains on the very spot where there used to be galleries o’ red gowns and bright faces, made me think Providence had spared me to see by-ord’nar’ times.